SK Úradný vestník Európskej únie C 186/23

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 186/11

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

ZHRNUTIE

NARIADENIE RADY (ES) č. 510/2006

„PATATA DI BOLOGNA“

ES č.: IT-PDO-0005-0349-15.06.2004

CHOP ( X ) CHZO ( )

Toto zhrnutie obsahuje základné prvky špecifikácie na informatívne účely.

1. Príslušný orgán v členskom štáte:

Názov: Ministero delle Politiche Agricole e Forestali Adresa: Via XX Settembre 20 00187 Roma RM ITALIA Tel. +39 0646655106 Fax +39 0646655306 e-mail: saco7@politicheagricole.it

2. Skupina:

Názov: Consorzio Patata di Bologna D.O.P. Adresa: Via Bassa dei Sassi 1/2 40138 Bologna ITALIA Tel. +39 051532320 Fax +39 051532320 e-mail: cptb@libero.it Zloženie: Výrobcovia/spracovatelia ( X ) Ostatní ( )

3. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované uvedené v prílohe II – zemiaky

4. Špecifikácia:

(zhrnutie požiadaviek podľa článku 4 ods. 2 nariadenia (ES) č. 510/2006)

4.1. Meno:

„Patata di Bologna“

4.2. Opis:

Výrobok musí patriť k odrode Primura a musí byť identifikovateľný na základe svojho fyzického vzhľadu, ako aj chemických a organoleptických vlastností, ktoré zodpovedajú tomuto opisu: hľuzy: prevažne oválny tvar, pravidelne predĺžené, s povrchovými, málo výraznými pupencami (okami); šupka: hladká, neporušená, bez vonkajších poškodení, ktoré menia vlastnosti výrobku; rovnomerný priemer hľúz v rozmedzí 40 až 75 mm; konzistentná dužina bielej až svetložltej farby; dobrá skladovateľnosť.

Priemerné zloženie na 100 gramov jedlej časti je takéto: voda 70,0 až 85,0 % bielkoviny 1,8 až 2,2 % tuky 0,09 až 1,12 % uhľohydráty 13,5 až 17,0 % vlákniny 2,2 až 2,7 % minerálne látky (sodík, draslík, horčík, vápnik, mangán, železo, kobalt, meď, zinok, nikel, chróm, chlór, fosfor, fluór, jód, bór, selén) 1,0 až 1,2 % vitamíny 0,05 až 0,1 %.

Odroda Primura, ktorá je symbolom zemiakov „Patata di Bologna“, predstavuje ešte aj dnes zemiaky, ktoré vyhovujú požiadavkám trhu, a to vďaka svojim vlastnostiam, ako sú dobrý vzhľad na tanieri, priemerný obsah sušiny (19 – 20 %), dobrá konzistencia dužiny, typická, ale nie príliš výrazná chuť a dobrá skladovateľnosť. Tieto vlastnosti sú výsledkom pestovania na vhodných pôdach, ktoré sa aj postupom času uchovali v nezmenenom stave.

4.3. Zemepisná oblasť:

Provincia Bologna.

4.4. Dôkaz o pôvode:

Pokiaľ ide o kontroly zamerané na overovanie pôvodu výroby s CHOP, dôkazy o tom, že zemiaky „Patata di Bologna“ pochádzajú z vymedzenej zemepisnej oblasti, osvedčuje menovaný kontrolný orgán na základe splnenia mnohých podmienok, ktorým sa podrobujú pestovatelia v rámci celého výrobného cyklu. Medzi základné podmienky, ktorými sa zabezpečuje sledovateľnosť výrobku v každom štádiu, patria: zápis poľnohospodárov a baliarní do príslušných zoznamov, ktoré vedie kontrolný orgán, a nahlasovanie množstiev dopestovaných za rok kontrolnému orgánu.

4.5. Spôsob výroby:

V špecifikácii sa okrem iného ustanovuje, že prvá operácia spočíva v príprave pôdy zbrázdením, ktoré sa vykonáva na jeseň pred výsadbou a umožňuje, aby zimné atmosférické faktory, ako sú dážď a mráz, rozdrvili najväčšie hrudy zeme a vytvorili textúru vhodnú pre sadivo zemiakov.

Na výsadbu sa musí použiť certifikované sadivo zemiakov (celé alebo krájané hľuzy). V rámci prípravy na výsadbu sa vyžaduje predklíčenie hľúz, ktoré umožní, aby sa sadivo zemiakov po uložení do zeme rozvíjalo rýchlejším a odolnejším spôsobom. Počas tejto fázy sú hľuzy uložené na mieste chránenom pred mrazmi, s difúznym svetlom tak, aby sa rozvinuli niekoľko milimetrov dlhé klíčky zavalitého a hrubého tvaru.

Pokiaľ ide o striedanie plodín, je zakázané monokultúrne pestovanie. Opätovné vysadenie zemiakov na rovnaký pozemok sa pripúšťa až po dvoch rokoch pestovania iných kultúr.

Hnojenie sa vykonáva vzhľadom na potreby plodiny hnojenie musí zabezpečiť najvhodnejšie výživové prvky, ako sú dusík, fosfor a draslík, aby bolo možné dosiahnuť optimálnu produkciu tak z kvantitatívneho, ako aj kvalitatívneho hľadiska. Maximálna produkcia je 60 ton/ha.

Technika pestovania sa dopĺňa hnojením a ochranou, ktoré sa používajú podľa štandardov uvedených v špecifikáciách regiónu Emilia Romagna.

Zber sa musí vykonať pri úplnom fyziologickom dozretí výrobku, to znamená vtedy, keď sa šupka netrhá pri tlaku vyvolanom trením prstov, keďže až toto štádium umožňuje zásah strojmi na vykopávanie a zber zemiakov, ktorými sa ukladajú hľuzy do prepraviek vhodných na prepravu do zberných zariadení.

Zemiaky sa uskladňujú v košoch v pivniciach určených na chladenie pri kontrolovanej teplote v rozmedzí 4 až 7 °C bez prístupu svetla.

Prípustné je ošetrenie po zbere ustanovené v platných právnych predpisoch.

Pestovanie a balenie zemiakov sa uskutočňuje jedine v poľnohospodárskych podnikoch a baliacich podnikoch, ktoré sa nachádzajú v provincii Bologna, a preto majú zemiaky „Patata di Bologna“ CHOP vynikajúce organoleptické aj obchodné vlastnosti, ktoré možno zachovať jedine správnym balením. V skutočnosti, miestne hospodárske subjekty získali špecifické vedomosti o výrobku, ako je správna manipulácia a preprava, zaobchádzanie po zbere vo veľmi krátkom čase spolu s uskladnením v chladnom prostredí s cieľom obmedziť straty vlhkosti výrobku takéto vedomosti a súvisiace postupy vykonávané na miestnej úrovni umožňujú zachovať kvalitatívne vlastnosti zemiakov „Patata di Bologna“ CHOP vzhľadom na ich prirodzené fyziologické procesy.

4.6. Spojenie:

Vlastnosti zemiakov „Patata di Bologna“, ako sú vôňa, chuť, intenzita farby dužiny a šupky, sú okrem genetiky podmienené aj prostredím, v ktorom sa pestujú (pôda, podnebie, technika pestovania, typ uskladnenia), z čoho jasne vyplýva prepojenie zemiakov „Patata di Bologna“ s provinciou Bologna.

Morfologické vlastnosti pôd, ktoré sú prevažne nánosové, vrstvené a teda bohaté na kyslík, vytvárajú veľmi priaznivé podmienky pre vývoj produktu.

Vďaka tomuto osobitnému prostrediu vytvorenému spojením medzi pôdou (pedológia a hydrografia) a podnebím (daždivé v období jeseň a zima, s miernymi jarnými teplotami už od konca februára a optimálnymi teplotami, t. j. okolo 25 °C počas tvorby klíčkov) majú zemiaky, ktoré sa tu dopestujú, fyzikálne vlastnosti, ako sú textúra, granulometria dužiny a organoleptické vlastnosti, ako je osobitná vôňa a chuť, ktoré určujú ich osobitnú kvalitu.

Ako sa uvádza v diele Contriho (1817), pôdy v provincii Bologna sú vhodné na pestovanie, pretože zemiaky majú radšej „nízke podložia už bez vôd, navŕšené riečnymi náplavmi“, čo sú vlastnosti bolonských bonitných pôd.

Zmeny pôd, ku ktorým došlo s postupom času, viedli ku vzniku rovinatých oblastí tvorených náplavovými usadeninami, ktoré sa naniesli a usadili z riek a potokov s pôvodom v Apeninách, ktoré sú aktívne dodnes, so stredne jemnou textúrou, vhodnou hĺbkou a dobrou drenážou, so zásaditým pH, s obsahom organických látok a vhodnými zásobami výživných prvkov pre zemiaky, ako sú draslík, ktorý je prítomný vo veľkých množstvách, a s obsahom fosforu a dusíka.

Toto je priaznivé pre pestovanie zemiakov, ktoré tieto podmienky obzvlášť využívajú prostredníctvom zväzkového koreňového aparátu bez hlavného koreňa s hustými koreňovými kapilárami.

Z hydrologického hľadiska je pôda dobre zásobovaná vďaka prítomnosti prírodných potokov a riek - Idice, Reno, Gaiana, Fossatone, Quaderna, Rido, Sillaro, Samoggia, Savena a aj existencii umelých kanálov - Canale Emiliano-Romagnolo - zámerne postavených na zásobovanie vodou pre pestovanie plodín v období jar a leto, keď je to najviac potrebné.

Pre bolonskú nížinu sú charakteristické mierne jarné teploty od konca februára do začiatku marca, ktoré sú ideálne pre zaručenie vhodného klíčenia hľúz zasadených v tomto období. Počas fázy maximálneho vegetatívneho vývoja sústredeného v období od apríla do júna teploty dosahujú 25 – 28 °C, čo umožňuje tvorbu a rast hľúz a riadne dozrievanie. Zrážky rozdelené počas roka podporujú pestovanie vo fáze prvého vegetatívneho rastu a začatia tvorby hľuzy, zrážky zaručujú aj obnovu vodnej vrstvy a prípravné obrobenie pôdy na výsadbu zemiakov.

Pestovanie zemiakov je spojené s bolonským územím už dlhý čas vďaka obzvlášť vyhovujúcim vlastnostiam pôdy, osobitnej kvalitatívnej a organoleptickej schopnosti niektorých odrôd a tradícii techniky pestovania výrobcov.

Takéto spojenie s bolonským územím vyplynulo zo silnej potreby zabezpečiť obživu pre obyvateľov, najmä v obdobiach slabej úrody obilia, ktoré sa odjakživa považovalo za základ ľudskej potravy, a z presvedčenia, že takéto pestovanie by prinieslo výhodu aj pre samotnú provinciu, pričom by sa stala nezávislou od potreby zabezpečovať potravu z iných štátov. Toto spojenie sa pozvoľna posilnilo neskôr jednak vďaka namáhavej práci pestovateľov, ktorí postupne zaviedli takmer presnú techniku pestovania, pričom vytvárali stále výkonnejšie nástroje šetrné voči produktu a skladovali ho vyspelými technikami a v obchodných podnikoch, ktoré zabezpečili zhodnotenie jeho obchodných a kvalitatívnych vlastností, ale aj vďaka vhodnosti tohto územia.

V prvých rokoch 19. storočia sa v provincii Bologna rozšírilo pestovanie zemiakov, ktoré podporoval najmä agronóm Pietro Maria Bignami, ktorý zemiaky predstavil vidiečanom. Zemiaky sa spolu s ich využitím na kŕmenie zvierat rozšírili aj na stoloch ľudí.

Rôzni vedci od konca 18. storočia a celé 19. storočie opisovali ich výhody a nevýhody, avšak investície do pôdy, na ktorej sú vysadené zemiaky, sa výrazne zvýšili najmä na základe diela Contriho, obežníka kardinála Opizzoniho (1817), pápežského legáta, a opisu pestovateľských postupov istého Benniho.

Okrem toho treba spomenúť diela Berti-Pichata a Bignardiho uverejnené v druhej polovici 19. storočia týkajúce sa zemiakov v provincii Bologna. V roku 1900 dosiahlo rozšírenie pestovania už maximálny potenciál a pre celú provinciu, od nížiny až po kopcovité a horské oblasti, sa stalo dôležitým hospodárskym zdrojom pre miestne vidiecke hospodárstvo. Okolo zemiakov sa rozvíja celé výrobné odvetvie a vznikajú moderné konzervárenské a obchodné podniky vhodné na účinné riadenie výrobku.

4.7. Kontrolný orgán:

Názov: Check Fruit s.r.l. Adresa: Via Cesare Boldrini 24 40121 Bologna ITALIA Tel. — Fax — e-mail: —

4.8. Označenie:

Pri odbyte zemiakov „Patata di Bologna“ určených na spotrebu sa musia použiť tieto obaly: — vrecia s obsahom 4 kg, 5 kg, 10 kg a 25 kg so stredovou alebo vytlačenou páskou s dĺžkou aspoň 10 cm, — sieťky s obsahom 0,5 kg, 1 kg, 1,5 kg, 2 kg a 2,5 kg, — obal: vertbag, quickbag, girsac a igelitová taška s nosnosťou 0,5 kg, 1 kg, 1,5 kg, 2 kg, 2,5 kg, 5 kg, — tácka alebo nádoba s hmotnosťou 0,5 kg, 0,750 kg, 1 kg, — kartónové obaly a koše s nosnosťou 10 kg, 12,5 kg, 15 kg, 20 kg a 25 kg.

Na obaloch sa musí uviesť nápis: „Patata di Bologna“, za ktorým sa uvedie text „CHOP“ a logo s touto špecifikáciou: štylizovaný obraz zemiaku priečne prekrížený dvomi páskami červenej a modrej farby podľa týchto špecifikácií: — žltá farba štylizovaného zemiaku Pantone Yellow 116 C, štvorfarebný rozklad 0/20/100/0, — červená farba prvej šikmej pásky Pantone Warm Red C, štvorfarebný rozklad 0/100/100/0, — modrá farba druhej šikmej pásky Pantone blu 286 C, štvorfarebný rozklad 100/70/0/0,

Typografia písma používaného na zostavenie akéhokoľvek textu je Avenir v slabej a tučnej forme.

Značka sa nemôže vyobrazovať na obaly s rozmermi základne menšími ako 20 mm a CHOP „Patata di Bologna“ sa musí zobrazovať vo väčších rozmeroch v porovnaní s akýmkoľvek iným nápisom uvedeným na etikete.